Naser Khader (NY), 2008-01-23:
I Ny Alliance ønsker vi en flygtningepolitik, der tager udgangspunkt i medmenneskelighed og fornuft frem for i mistro og frygt.
Vi mener, at den bedste indsats i forhold til flygtninge generelt sker i nærområderne, hvor omkring 90 pct. af verdens 33 millioner flygtninge opholder sig.
Men vi bør også tage ansvar og hjælpe en mindre gruppe flygtninge til et bedre liv i Danmark, indtil de kan vende hjem igen. Det nuværende mantra om at placere asylansøgere på centre og gøre dem til passive modtagere af ydelser er ikke human, borgerlig politik, og det hjælper ikke flygtninge til at blive raske og velfungerende.
Ny Alliances vision for en moderne og humanistisk flygtningepolitik har til formål at give asylansøgerne et bedre liv og mulighed for at blive raske og udvikle sig, mens de er i Danmark.
Som et humanistisk, borgerligt midterparti mener vi, at vi har pligt til at tage ansvar for de svage i samfundet.
Asylansøgerne er blandt de absolut svageste i Danmark, og derfor vil vi fra Ny Alliances side gerne medvirke til at forbedre deres vilkår, mens de er i Danmark.
Det er den borgerlige humanisme, som vi står for.
Vores politik er klar: Vi vil gerne lukke alle asylcentrene på nær et, vi vil gerne have, at flygtninge kommer ud og arbejder og bor blandt os andre.
Afviste asylansøgere skal selvfølgelig vende hjem, ellers taber hele vores system sin mening, men de afviste asylansøgere, som ikke kan vende hjem, bør have en midlertidig opholdstilladelse, så de kan få et normalt liv, arbejde og skolegang, mens de venter på at komme hjem.
På den måde bidrager de til det danske samfund og bliver holdt i gang i stedet for at sidde passive på asylcentrene.
Der skal ikke være tvivl om, at Ny Alliance ser arbejde og selvforsørgelse som det, der virkelig kunne få asylansøgerne ud af den onde cirkel, altså at være aktiv og selvforsørgende i stedet for at være passiv og klientgjort.
Tilmed har bl.a. den store danske virksomhed ISS meldt sig på banen og vil gerne tilbyde asylansøgerne job, så løsningen på problemerne ligger lige for.
Det at være aktiv er vigtigt for asylansøgernes trivsel.
Det har vi fået bekræftet af en svensk undersøgelse, der er offentliggjort i dag i Berlingske Tidende.
Den viser, at det har stor betydning for asylansøgernes psykiske helbred, at de er aktive og selvforsørgende.
Derfor vil vi i Ny Alliance til enhver tid støtte de løsninger, der forbedrer asylansøgernes forhold, også selv om det kun er et skridt på vejen.
Den aftale, regeringen har lavet med Dansk Folkeparti, er efter vores opfattelse ikke god nok.
Asylpolitikken er et af Ny Alliances helt centrale politikområder, og det er klart, at vi ikke vil stå på sidelinjen.
Derfor siger vi i Ny Alliance i dag ja til regeringens forslag til vedtagelse.
Det giver os mulighed for at påvirke aftalen.
Det er vigtigt, at vi kan indgå i realitetsforhandlinger for at forbedre vilkårene for asylansøgerne.
2 eller 3 år er et slag i luften.
Det, der er vigtigt og det centrale for os, er, at flygtninge er selvforsørgende.
Derfor bakker vi op om det, der giver os indflydelse på en måde, så vi kan påvirke den nuværende aftale.
Så vi kommer til forhandlinger, og vi regner med at kunne påvirke aftalen i vores retning.